CELEX: C2006/224/53
Language: et
Date: 2006-09-16 00:00:00
Title: Kohtuasi C-325/06 P: Galileo International Technology LLC, Galileo International LLC, Galileo Belgium SA, Galileo Danmark A/S, Galileo Deutschland GmbH, Galileo España, SA, Galileo France SARL, Galileo Nederland BV, Galileo Nordiska AB, Galileo Portugal Ltd, Galileo Sigma Srl, Galileo International Ltd, The Galileo Company ja Timas Ltd (tegutseb Galileo Ireland nime all) 25. juulil 2006 esitatud apellatsioonikaebus Esimese Astme Kohtu (teine koda laiendatud koosseisus) 10. mai 2006. aasta otsuse peale kohtuasjas T-279/03: Galileo International Technology LLC jt versus Euroopa Ühenduste Komisjon

16.9.2006   
            
            
               ET
            
            
               Euroopa Liidu Teataja
            
            
               C 224/28
            
         Galileo International Technology LLC, Galileo International LLC, Galileo Belgium SA, Galileo Danmark A/S, Galileo Deutschland GmbH, Galileo España, SA, Galileo France SARL, Galileo Nederland BV, Galileo Nordiska AB, Galileo Portugal Ltd, Galileo Sigma Srl, Galileo International Ltd, The Galileo Company ja Timas Ltd (tegutseb Galileo Ireland nime all) 25. juulil 2006 esitatud apellatsioonikaebus Esimese Astme Kohtu (teine koda laiendatud koosseisus) 10. mai 2006. aasta otsuse peale kohtuasjas T-279/03: Galileo International Technology LLC jt versus Euroopa Ühenduste Komisjon
   (Kohtuasi C-325/06 P)
   (2006/C 224/53)
   Kohtumenetluse keel: prantsuse
   Pooled
   
      Hagejad: Galileo International Technology LLC, Galileo International LLC, Galileo Belgium SA, Galileo Danmark A/S, Galileo Deutschland GmbH, Galileo España, SA, Galileo France SARL, Galileo Nederland BV, Galileo Nordiska AB, Galileo Portugal Ltd, Galileo Sigma Srl, Galileo International Ltd, The Galileo Co ja Timas Ltd (tegutseb Galileo Ireland nime all) (esindajad: advokaat J.-N. Louis ja advokaat C. Delcorde)
   
      Teine menetluspool: Euroopa Ühenduste Komisjon
   Hagejate nõuded
   
               —
            
            
               Tühistada tervikuna Esimese Astme Kohtu (teine koda laiendatud koosseisus) 10. mai 2006. aasta otsus kohtuasjas T-279/03: Galileo jt v. Euroopa Ühenduste Komisjon.
            
         
               —
            
            
               Teha uus otsus, millega:
               
                           I
                        
                        
                           
                                       a)
                                    
                                    
                                       keelata komisjonil kasutada terminit Galileo mistahes moel seoses satelliitnavigatsioonisüsteemi projektiga ning lõpetada kolmandate isikute otsene või kaudne õhutamine seda terminit kasutusele võtma sama projekti raames ning keelata tal mis tahes moel osaleda kolmandate isikute poolses terminikasutuses.
                                    
                                 
                                       b)
                                    
                                    
                                       mõista komisjonilt hagejatele, kes tegutsevad ühiselt ja solidaarselt, tekkinud varalise kahju hüvitamiseks välja 50 miljonit eurot.
                                    
                                 
                     
                           II
                        
                        
                           Teise võimalusena —
                           juhul, kui komisjon jätkab termini Galileo kasutamist, mõista talt hagejatele välja 240 miljonit eurot.
                        
                     
                           III
                        
                        
                           Mõista komisjonilt hagejate kasuks alates käesoleva hagi esitamise kuupäevast välja viivis, mis arvutatakse Euroopa Keskpanga intressimäära alusel, suurendatuna 2 punkti võrra alates märgukirja saatmise päevast, st 30. aprillist 2001.
                        
                     
                           IV
                        
                        
                           Mõista kohtukulud välja kostjalt.
                        
                     
         Väited ja peamised argumendid
   Hagejad väidavad apellatsioonkaebuses, et Esimese Astme Kohus on teinud vea, seades kaubamärgi omaniku õiguste rikkumise tunnustamise tingimuseks tema poolt kaupade ja teenuste pakkumise turul nõukogu 20. detsembri 1993. aasta määruse (EÜ) nr 40/94 ühenduse kaubamärgi kohta (1) artikli 9 lõike 1 ning nõukogu 21. detsembri 1988. aasta direktiivi 89/104/EMÜ kaubamärke käsitlevate liikmesriikide õigusaktide ühtlustamise kohta (2) artikli 5 lõike 1 mõttes.
   Edasi vaidlustavad hagejad “äritegevuses kasutamise” mõiste kitsendava tõlgendamise, kuna see viitab otseselt kaubanduslikule tegevusele. Hagejad on seisukohal, et Esimese Astme Kohtu otsus sisaldab mitmetes küsimustes vasturääkivusi, eelkõige selles, kas “Galileo” projekt on kaubandusliku eesmärgiga või mitte, ning selles, kas kahju on kindel või ette nähtav.
   Hagejad panevad Esimese Astme Kohtule süüks seda, et ta ei ole otsuse tegemisel piisavalt arvesse võtnud nende argumente, mis tulenesid ärinimede ja kaubanduslike nimede rikkumisest, ning ei ole arvestanud, et 20. märtsi 1883. aasta intellektuaalomandi kaitse Pariisi konventsiooni, mis on viimati üle vaadatud 14. juulil 1967 Stockholmis ja muudetud 28. septembril 1979 (3), artikkel 8 kujutab endast minimaalset kohustuslikku normi.
   Lõpetuseks panevad hagejad Esimese Astme Kohtule süüks, et ta on rikkunud eeskirju, mis puudutavad komisjoni vastutust ebaseadusliku akti korral. Hagejad on seisukohal, et kaubamärgiõiguse puhul on tegemist omandamis-, mitte loomisõigusega.
   
      (1)  EÜT 1994, L 11, lk 1.
   
      (2)  EÜT 1989, L 40, lk 1.
   
      (3)  ÜRO lepingute kogumik, vol. 828, nr 11847, lk 108.